২০১০ সাল থেকে টানা ইস্টবেঙ্গলে খেলে চলেছেন গুরবিন্দর সিংহ। অন্য ক্লাবের প্রস্তাব থাকা সত্বেও দল বদলাননি। আইএসএল-এর লোভনীয় ডাক উপেক্ষা করে থেকে গিয়েছেন লাল-হলুদ-এ। টানা আট বার কলকাতা লিগজয়ী দলের সদস্য হয়ে সমরেশ চৌধুরীর রেকর্ডও ভেঙেছেন। 
তবুও ইস্টবেঙ্গলের ১৬ নম্বর জার্সিধারী ব্রাত্য খালিদ জামিলের সংসারে। টানা আট বছর ধরে ইস্টবেঙ্গলে থেকে গেলেও ‘ঘরের ছেলে’ হয়ে ওঠতে পারেননি তিনি। কর্তারা পাত্তা দেন না। কোচ এড়িয়ে চলেন। প্রথম একাদশে তো বটেই ১৮ জনের তালিকাতেও তিনি নেই। দলের বাকি সদস্যদের নিয়ে খালিদ বৈঠক করেন। সেখানে ডাক পান না  গুরবিন্দর। 


গুরবিন্দর সিংহ। 
এই বিষয়ে অন্যান্য খবর

গুরবিন্দর দেখলেন লাল কার্ড, আসলে দোষ কার 


এ হেন ইস্টবেঙ্গলের রক্ষণভাগের ডিফেন্ডারের কাছে প্রস্তাব এসেছিল আইএসএল-এর দল কেরল ব্লাস্টার্স-এর কাছ থেকে। কোচ ডেভিড জেমসই ডেকে পাঠিয়েছিলেন গুরবিন্দরকে। আইএসএল-এর প্রথম সংস্করণে গুরবিন্দরকে খুব কাছ থেকে দেখেছিলেন ইংল্যান্ডের প্রাক্তন বিশ্বকাপার। জেমসের বেশ পছন্দ হয়েছিল এই ডিফেন্ডারকে। চলতি ইন্ডিয়ান সুপার লিগে মাঝপথে হাল ধরেছেন সচিন তেন্ডুলকরের দলের।
কোচ হয়ে এসেই গুরবিন্দরের খোঁজখবর নিচ্ছিলেন ইংল্যান্ডের বিশ্বকাপার। দিনদুয়েক আগে গুরবিন্দর স্থির করেন, তিনি ইস্টবেঙ্গলের কাছ থেকে রিলিজ চাইবেন। সেই মতোই লাল-হলুদ কর্তাদের চিঠি দেন গুরবিন্দর। ডিফেন্ডারের কাছ থেকে চিঠি পেয়ে নড়েচড়ে বসেন লাল-হলুদ কর্তারা। গুরবিন্দরের প্রস্তাব ফিরিয়ে দেন তাঁরা। জানিয়ে দেন, ৩১মে পর্যন্ত তাঁর সঙ্গে চুক্তি রয়েছে ক্লাবের। তাঁকে কিছুতেই ছাড়া যাবে না। ভগ্ন মনোরথে ক্লাব-তাঁবু ছেড়ে চলে আসেন গুরবিন্দর।